AIŠKINAMASIS RAŠTAS

Dėl Molėtų rajono savivaldybės tarybos 2018 m. vasario 22 d. sprendimo Nr. B1-28 „Dėl Molėtų rajono savivaldybės strateginio veiklos plano 2018-2020 metams patvirtinimo“ pakeitimo

**1. Parengto tarybos sprendimo projekto tikslai ir uždaviniai**

2018 m. rugpjūčio 21 d. Molėtų rajono savivaldybės administracijos Strateginio planavimo ir investicijų skyrius gavo Molėtų rajono savivaldybės administracijos Architektūros ir teritorijų planavimo skyriaus pasiūlymą dėl Molėtų rajono savivaldybės 2018-2020-ųjų metų strateginio veiklos plano koregavimo.

Prijungus prie Alantos miestelio Naujasodžio gyvenvietę, išsiplėtė miestelio teritorija beveik iki 300 ha, tokio didelio ploto teritorijose detaliųjų planų rengimas yra sudėtingas. Be to, pasikeitę teritorijų planavimą reglamentuojantys teisės aktai leidžia rengti tokio detalumo ir išsamumo vietovės lygmens bendruosius planus (masteliu M 1:2000), kuriuose yra nustatomi visi detaliųjų planų teritorijos naudojimo reglamentai, tačiau pats teritorijų planavimo procesas labiau pritaikytas didesnei teritorijai planuoti. Dėl šių priežasčių yra netikslinga rengti Alantos detalųjį planą, strateginio plėtros (veiklos) plano tikslus ir uždavinius susijusius su teritorijų planavimu Alantos miestelyje geriau galima pasiekti rengiant Alantos miestelio teritorijos bendrąjį planą.

Pakeitus Infrastruktūros objektų ir gyvenamosios aplinkos tvarkymo ir priežiūros programos, 08 tikslo „Darniai planuoti rajono teritoriją, kurti kokybišką gyvenamąją aplinką“, 01 uždavinio „Gerinti gyvenamąją aplinką ir viešąją infrastruktūrą“, 03.08.01.15 priemonės „Alantos miestelio teritorijos bendrasis planas“ pavadinimą, bus galimybė rengti teritorijų planavimo dokumentą atitinkantį teritorijų planavimą reglamentuojančius teisės aktus.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 18 straipsnio 1 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiama pasekmė – galimybė rengti Alantos miestelio teritorijos bendrąjį planą.

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Šio sprendimo įgyvendinimui lėšų poreikis nenumatomas.

**6. Vykdytojai, įvykdymo terminai**

Vykdytojai – Molėtų rajono savivaldybės administracija.

Įvykdymo terminai – 2018-2020 metai.